Es teler

**Es [[Teler]]** ialah salah sabuting minuman matan campuran buah-buahan has Indunisia, nang rancaknya taulah matan alpukat, kalapa anum, wan nangka (kawa jua ditambahi lawan buah lain), lalu dicampur susu kantal manis (kawa jua ditambahakan banyu gula atawa satrup), takadang ditambahi lawan santan kalapa, lalu ditambahi es (es batu atawa es serut).

Es teler ialah macam kulinir nang murni "*fresh from nature*", kada diulah, diputung wan dibarasihi haja, lalu dibarii kuah rasa sasuai salira wan diminum atawa dimakan dingin. Sampai kandungan giji nang tadapat dalam buah nang dipakai utumatis masih baik. Es teler kawa sawagai makanan panutup matan makanan panutup ulahan pabrik.

## Sajarah
Es teleh baasal matan Kabupatin Sukoharjo. Wayah 1957, minuman ngini ditamui ulih pasangan laki-bini, H. Tukiman wan Hj. Samijem Darmowiyono, urang disa Juron, Kacamatan Nguter, Kabupatin Sukoharjo, Jawa Tengah.

Tukiman wan Samijem ialah urang tatambaian nang manamuinya. Ujar Samijem, "Mimang awalnya ulun nang manamui campuran es teler ngitu, Imbahnya, es teler makin banyak di mana-mana. Ulun basinghaja kada mamatinakannya."

Gasan mamanuhi kabutuhan hidup, kulawarga Darmowiyono marantau ka Jakarta sawagai padagang buah batis lima di dairah Menteng, Jakarta Pusat. Karana hasil matan badagang buah kada tapi payu gasan mamanuhi saban hari, Tukiman wan bininya bainisiatip gasan manjual es buah. Salawas bajalannya waktu, bubuhannya bainupasi lawan mancampurakan buah nangka, kalapa, alpukat, satrup, wan susu. Kada disangka, banyak urang nang katuju lawan campuran matan barbagai buah ngitu.

Ngarannya dijuhut matan ujaran saurang palanggan nang baucap "esnya maulah teler." Matan ucapan ngitu, es teler dirasa kawa sawagai ngaran minuman ngini.

Kulawarga Darmowiyono mambuka warung makan di dairah Cikini, Jakarta Pusat di wilayah Metropole Megaria. Rumah makan ngitu dibari ngaran Es Teler Sari Mulia Asli. Di rumah makan ngini jua disurungakan ayam babanam, bakso, siomay, wan barbagai macam minuman. Usaha kulawarga Darmo Putro bakambang sampai wayahini.

Sampai wayahini, inya hudah baisi 7 cabang yang hudah dibangunnya. Palanggan matan rumah makan ngini banyak matan kalangan artis wan pulitikus takanal, kaya Rieke Diah Pitaloka, Jarwo Kuat, Puan Maharani, Faisal Basri, Gatot Amrih (Bupati Sukoharjo bahari), wan sajumlah karabat jua Kulawarga Cendana (kulawarga Parisidin Suharto bahari). Inya jua suah diundang ulih Ebeth Kadarusman nang jadi salah satu palanggan satia es telernya, gasan maumpati siaran di tilipisi wayah 1993.

Kulawarga Darmo Putro jua mambuka dua rumah makan di kampung halamannya, Sukoharjo, lawan ngaran Siomay Wolu-Wolu. Sawagai distinasi kulinir, wayah 2005, es teler rismi jadi minuman has Sukoharjo ulih Bambang Riyanto, Bupati Sukoharjo nang manjabat wayahitu jua.

## Pariasi
Pariasi lain matan es teler baisi cincau, kulang-kaling, biji mutiara, putungan buah apel, kustila, sawu, melon, ruti, wan agar-agar, sampai es teler jadi ngalih dibidaakan lawan es campur.

### [[Es Teler Bandung]]
Es teler ngini taulah matan alpukat, daging kalapa anum, nangka, cincau, agar-agar, biji (sagu) mutiara, ruti hambar, banyak kalapa anum, santan, banyu gula, wan susu kantal manis.

### [[Es Teler Bogor]]
Es ngini taulah matan alpukat, daging kalapa anum, nangka, pisang, cincau, kalapa parut basangrai, wan susu kantal manis.

### [[Es Teler Jakarta]]
Es nang taulah matan alpukat, daging kalapa anum, nangka, satrup vanili, wan susu kantal manis.

### [[Es Teler Makassar]]
Es teler nang taulah matan alpukat, kustila, daging kalapa anum, nangka, cincau, sagu mutiara, kacang disco, susu kantal manis, wan saus gula (taulah matan gula habang, galapung hunkue putih, uyah).

### [[Es Teler Pontianak]]
Es yang taulah matan alpukat, daging kalapa anum, nangka, sawu, wan susu kantal manis.

### [[Es Teler Sukoharjo]]
Es teler nang taulah matan alpukat, daging kalapa anum, nangka, wan satrup.

### [[Es Teler Solo]]
Es teler nang taulah matan alpukat, daging kalapa anum, ruti hambar, wan durian.

## Jujuhutan